次韻鄧天啟遊南國
作者：朱松
朝代：宋

paragraphs: 秋犬吠夷門，誰能拊其背。
懷安壯士羞，竊食替操耒。
無由一當虜，鬰鬰嚼齒碎。
故人何自來，適與芳時對。
笑我塵土中，勃窣守闤闠。
城南出携手，遠取韓孟配。
心期汗漫遊，目極泬寥內。
舞雩追點也，峴首畧湛輩。
豫愁君興闌，復遣我心憒。
歸來疑夢斷，清境皎不昧。
哦君斜川詩，汲井沃枯肺。
願言薦清廟，勿賦風雨晦。